促刺行
作者：嚴羽
朝代：宋

paragraphs: 促刺復促刺，男兒蹭蹬真可惜。
三年走南復走北，歲暮歸來空四壁，鄰翁爲我長太息。
人生四十未爲老，我已白頭色枯槁。
海內伶俜獨一身，裘馬摧藏愁欲倒。
今日飲君數杯酒，座閒頗覺顔色好。
忽憶當年快意時，與君笑傲長相期。
大杯倒甕作牛飲，脫巾袒跣唯嫌遲。
即今多病筋力弱，壯心雖存興寂寞。
君不見昨夜誰爲烈士歌，聽罷仰空淚零落。